Princesa (1730)

Princesa oli vuonna 1730 vesille laskettu Espanjan laivaston Santa Ana -luokan kaksikantinen 70-tykkinen linjalaiva.

 Valmistus 

Alus tilattiin Guernizosta Santanderista. Se laskettiin vesille 1730 ja otettiin palvelukseen 17. elokuuta 1731.Winfield et al 2023 s. 126-128

 Palvelus 
Alus lähti 17. tammikuuta 1730 Santanderista Francisco Javier Cornejon laivueessa, jossa oli Príncipe, Rubí, San Isidro ja Guipúzoa ja kaksi fregattia. Laivue saapui 6. helmikuuta Cádiziin. Marraskuussa alus oli Ferrolissa, mistä se lähti 20. huhtikuuta 1731 Cádiziin Cornejon laivueen mukana. Alus saapui 25. elokuuta Cádiziin liittyäkseen Marqués de Marin laivastoon Barcelonassa. Alus osallistui Italian sotaretkeen päällikkönään Conde de Montalet. Toukokuusta syyskuuhun 1732 alus oli huollettavana La Carracassa.

Alus osallistui 1732–1733 operaatioihin, joilla pyrittiin torjumaan algerialaisten merirosvojen aiheuttamaa uhkaa. Helmikuussa 1733 aluksen miehistö valtasi Algerian 70-tykkisen lippulaivan. Lokakuusta 1733 elokuuhun 1784 alus osallistui sotatoimiin Italian rannikolla. Alus upotti 28. syyskuuta 1734 Cape Gatassa 40-tykkisen ja 54-tykkisen algerialaisen merirosvolaivan. Alus kohtasi 6. lokakuuta 1734 kolme algerialaista šebekkiä, joista se valtasi yhden ja karkotti kaksi muuta. Alus oli 1736 huollettavana La Carracassa. Se siirrettiin 1738 Ferrolissa reserviin.

Vuonna 1739 alus palautettiin palvelukseen päällikkönään Pablo Agustín de Aguirre. Se lähti päällikkönään Don Parlo Augustino de Gera Buenos Airesista Espanjaan, minkä tiedon Britannian amiraliteetti sai 25. maaliskuuta 1740. Portsmouthista lähti Colvill Maynen johtamana kolmen linjalaivan laivue, johon kuuluivat HMS Kent, HMS Lenox ja HMS Oxford. Britannian kuninkaallisen laivaston alukset havaitsivat espanjalaiset 8. huhtikuuta. Takaa-ajon jälkeen seuranneessa Cape Finisterren taistelussa espanjalaisaluksen miehistöstä sai surmansa ennen antautumista 33 ja haavoittui noin sata. Brittialusten tappiot olivat seitsemäntoista kaatunutta ja nelisenkymmentä haavoittunutta.

 HMS Princess 
Alus saapui 8. toukokuuta Portsmouthiin. Amiraliteetti määräsi 21. huhtikuuta 1741 aluksen tarkastettavaksi, ja tarkastus toteutettiin 14. heinäkuuta. Alus lunastettiin laivastolle 5 418 punnalla 11 shillingillä ja 6,75 dimellä. Aluksella tehtiin merkittäviä korjauksia ennen kuin se varustettiin Portsmouthissa heinäkuusta maaliskuuhun 1742. Korjaus- ja varustamiskustannukset olivat 36 007 puntaa kaksi shillinkiä ja kymmenen dimeä.Winfield, Rif s. 52

Alus otettiin heinäkuussa 1741 palvelukseen ensimmäisenä päällikkönään Perry Mayne, joka luovutti päällikkyyden vuonna 1743 Robert Pettille. Pett vei aluksen joulukuussa Välimerelle, jossa se liittyi amiraali Thomas Mathews'n laivastoon. Alus osallistui laivaston mukana Toulonin taisteluun 14. helmikuuta 1744. Aluksen väliaikaisena päällikkönä oli heinäkuussa 1745 John Donkey, joka luovutti päällikkyyden Joseph Lingenille.

Vuonna 1746 aluksen päällikkyyden vastaanotti Thomas Philpot, jonka johdolla alus purjehti amiraali George Townshendin laivueen mukana Leewardsaarille. John Cockburne vastaanotti päällikkyyden heinäkuussa 1746, minkä jälkeen alus matkasi Louisbourgin kautta Britteinsaarille. Aluksesta tehtiin amiraali Richard Lestockin lippulaiva loppuvuodesta ja se osallistui Lorientin edustan tapahtumiin 20.–25. syyskuuta. Toukokuussa 1747 aluksen päälliköksi tuli Augustus Hervey, ja alus lähti Välimerelle, missä se oli lokakuussa hetken vara-amiraali John Byngin lippulaivana.

Alus poistettiin palveluksesta marraskuussa 1748. Seuraavana vuonna alus tarkastettiin, mutta korjaustarvetta ei raportoitu. Aluksen maattua ankkurissa ilmoitettiin 15. marraskuuta 1755 palvelukseenpalauttamisesta, ja se muutettiin Portsmouthissa proomuksi elokuusta 1759 heinäkuuhun 1761. Alus palautettiin palvelukseen vuonna 1759 päällikkönään Edward Barber, ja se palveli proomuna seitsenvuotisen sodan ja Yhdysvaltain vapaussodan ajan. Alus myytiin Portsmouthissa 30. joulukuuta 1784.

 Lähteet 

 Viitteet 

Luokka:Santa Ana -luokan linjalaivat (1729)